FilosofieKafee!: Vrydag 11 Augustus
"Hoe kan ons die los drade oor grond, aard?"
Theo de Jager is 'n hout- en vrugteboer in die Noordelike Drakensberg in die Tzaneen-omgewing. Hy is President van die Wêreld Landbou-organisasie en van die Suider-Afrikaanse Konfederasie van Landbou-unies. As president van die Pan African Farmers Organization het hy van 2013 tot 2017 op die Afrika-Unie se Land Policy Initiative in Addis Ababa gedien. Hy was vir 'n dekade lank voorsitter van Agri-SA se beleidskomitee oor grondsake. Hy het in 1988 'n doktorsgraad in Afrika-filosofie aan die Universiteit van Pretoria voltooi, en 3 Afrikaanse digbundels gepubliseer.
Grond is 'n bate, rykdom. Dit is waaruit ons gemaak is en wat ons weer eendag word. Dit is ook die sekuriteit vir lenings, die basis van kollateraal. Grond is 'n chemiese samestelling. Dit is vol lewe. Baie lewe daaruit en daarin, daarop en daaronder, daaroor en daar oor. Grond begrond identiteit, dit is 'n getuienis van waar ons vandaan kom. Dit is 'n plaas, 'n hoewe, 'n erf, 'n erfenis. Grond is 'n plek, 'n kontrei, 'n area, 'n streek, 'n land, 'n kontinent. Dit is ook 'n tuiste; dit is huis. Dit is rou, rou emosie. Dit is waaroor die bevrydingstryd gegaan het. Grond is waarvoor pioniers, vlugtelinge, Voortrekkers en immigrante trek. Dit is die grootste oorsaak van oorloë. Grond anker die produksie van kos, vesel en energiebronne. Grondkonflik het in minder as 'n dekade Zimbabwe van die wêreld se spens tot die wêreld se asgat afgegradeer.